text: Son seigneur servoit sagement
   Pinchonnès, et soigneusement.
   Mais durement s'esmerveilloit
   Quel chose ses sires chaçoit,
   Qui l'une fois le maine à destre
   Et à l'autre fois à senestre,
   L'une heure arriere, l'autre avant.
   Et va tout adès si pensant
   K'à paines le puet il geter
   Onques nule fois de penser,
   Pour nul povoir qu'il peüst faire.
   Ce li tornoit à grant contraire ;
   Car volentiers geté l'eüst
   De trop penser, se il peüst.
  